আইসিসির সেরা হলেন বরুণ, স্মৃতি, শীর্ষে অভিষেক, হার্দিকও

স্পোর্টস ডেস্ক: এশিয়া কাপের (Asia Cup 2025) সুপার ফোরে ইতিমধ্যেই জায়গা করে নিয়েছে ভারত। ওমানের বিরুদ্ধে তৃতীয় ম্যাচ তাই নিয়মরক্ষার। সুপার ফোরে সূর্যকুমার যাদবদের (Surya Kumar Yadav) প্রতিপক্ষ কারা সেটাই এখন দেখার। তবে এর মধ্যেই ব্যক্তিগত নজির গড়ে ফেললেন তিন ভারতীয়। আইসিসি-র টি২০ ক্রমতালিকায় ব্যাটিং, বোলিং এবং অলরাউন্ডার, তিন বিভাগেই শীর্ষে ভারতীয়রা।

এই প্রথমবার শীর্ষস্থান দখল করলেন বরুণ চক্রবর্তী (Varun Chakravarty)। ডানহাতি মিস্ট্রি স্পিনারের আন্তর্জাতিক কেরিয়ার গ্রাফ ক্রমশ ঊর্ধ্বমুখী। তিন ধাপ লাফিয়ে এক নম্বরে উঠেছেন তিনি। নিউজিল্যান্ডের জেকব ডাফি চলে গিয়েছেন দুইয়ে। তিন নম্বর জায়গা ধরে রেখেছেন ক্যারিবিয়ান স্পিনার আকিল হোসেন।

আরও পড়ুন: প্রথম রাতেই ধুন্ধুমার চ্যাম্পিয়ন্স লিগ, জয় আর্সেনাল, রিয়ালের

ব্যাটিংয়ে শীর্ষস্থানের দখল মজবুত করলেন অভিষেক শর্মা (Abhishek Sharma)। ভারতীয় টি২০ দলের ওপেনার এশিয়া কাপের প্রথম দুই ম্যাচেই ভালো খেলেছেন। সেই সুবাদে তাঁর রেটিং পয়েন্ট ৮৮৪ হয়েছে, যা তাঁর কেরিয়ারের সর্বোচ্চ। সদ্য দক্ষিণ আফ্রিকার বিরুদ্ধে বিধ্বংসী সেঞ্চুরির দৌলতে দুই নম্বরে উঠে এসেছেন ইংলিশ ওপেনার ফিল সল্ট। এক ধাপ উঠে তৃতীয় স্থানে ইংল্যান্ডেরই জস বাটলার।

টি২০-এ অলরাউন্ডারদের মধ্যে শীর্ষে হার্দিক পান্ডিয়া (Hardik Pandya)। তাঁর রেটিং পয়েন্ট ২৩৫। দ্বিতীয় এবং তৃতীয় স্থানে থাকা মহম্মদ নবি এবং সিকন্দর রাজার রেটিং পয়েন্ট যথাক্রমে ২১৩ এবং ২১০। সুতরাং আপাতত পান্ডিয়াকে শীর্ষস্থান থেকে নামানো সহজ নয়। অর্থাৎ ক্রিকেটের ক্ষুদ্রতম ফর্ম্যাটে এখন টিম ইন্ডিয়ারই জয়জয়কার। এদিকে মেয়েদের ক্রিকেটে ওডিআই-তে এক নম্বর ব্যাটার হলেন স্মৃতি মন্ধানা (Smriti Mandhana)।